PDRM tegas pastikan rakyat patuh PKP
ADENG IDRUS LIMBANG: Perintah Kawalan Pergerakan (PKP) Fasa ketiga yang bermula semalam
menyaksikan pihak Polis Diraja Malaysia (PDRM) di Daerah Limbang tegas dalam
menggalas tugasan bagi memastikan tahap pematuhan rakyat terhadap PKP lebih
tinggi. Setelah 29 hari berlalu sejak pelaksanaan PKP Fasa pertama pada 18 Mac
lalu, kerajaan memutuskan mulai semalam, sesiapa yang masih ingkar akan terus
ditahan untuk dikenakan tindakan mahkamah dan tidak lagi dikompaun seperti fasa
pertama dan kedua pelaksanaan PKP.     Ketua Polis Daerah Limbang, Superitendan (Supt.) Abang Zainal Abidin Abang
Ahmad berkata, pihaknya akan bertindak lebih tegas untuk PKP Fasa ketiga ini
dengan terus menangkap dan menuduh mereka yang ingkar di Mahkamah. Oleh itu, penduduk Limbang diingatkan agar tidak mengambil kesempatan
dengan bergerak bebas  tanpa alasan
munasabah,termasuk melepak sepanjang tempoh PKP fasa ketiga dikuat kuasakan bermula
semalam hingga 28 April ini. Malahan, Timbalan Ketua Menteri Datuk Amar Awang Tengah Ali Hasan turut menuntut
komitmen lebih jitu setiap rakyat bagi memutuskan rantaian penularan wabak
koronavirus (Covid-19) di negara ini.  Namun demikian, polis hanya akan memberi kelonggaran kepada perkhidmatan
penting termasuk kenderaan dan lori penghantar barang, membabitkan barang
makanan, hasil pertanian dan nelayan ke lokasi tertentu, tambah Supt. Abang
Zainal ketika ditemui media pada pemantauan PKP Fasa Ketiga dalam Sekatan Jalan
Raya (SJR) di hadapan Balai Polis Pusat Limbang, semalam. Turut sama ialah Pegawai Daerah Limbang; Superi Awang Said, Ketua Bahagian
Ketenteraman Awam Daerah Limbang; ASP Khairul Ridzuan Ahmad dan Ketua Jabatan Pencegahan
Jenayah dan Keselamatan Komuniti (JPJKK), Ibu Pejabat Polis Daerah (IPD)
Limbang; Inspektor AlRani Alipnor. Abang Zainal dalam pada itu mengingatkan pengangkut barang-barang penting agar
pergi ke Balai Polis Limbang untuk mendapatkan dokumen kebenaran sebagai
pengecualian sepanjang PKP ini. Beliau turut memaklumkan tahap pematuhan bagi daerah Limbang meningkat sebanyak
96.5 peratus pada Selasa dan menjangkakan jumlah itu akan meningkat sebanyak 97
peratus, semalam. Polis Daerah Limbang telah merekodkan empat tangkapan terhadap mereka yang
ingkar PKP pada fasa pertama yang dilaksanakan pada 18 Mac lalu. Manakala, sebanyak sembilan tangkapan direkodkan sepanjang tempoh PKP fasa kedua
yang berakhir pada 14 April lepas. Pihak polis menjangkakan jumlah tangkapan PKP fasa ketiga ini akan
meningkat berikutan arahan tegas daripada pihak atasan. Sehubungan itu, tegasnya penduduk Limbang perlu terus memberi kerjasama
padu dengan duduk di rumah dan bersatu memutuskan rantaian Covid-19. Sementara itu katanya, tiada jalan tikus dikesan di Limbang seperti yang
dibimbangkan masyarakat di daerah ini terutama pendatang asing tanpa izin dari
Indonesia kerana Limbang bersempadan dengan negara jiran, Brunei. 
See author's posts
